钦定古今图书集成/明伦汇编/官常典/第710卷 > 王经
## 钦定古今图书集成/明伦汇编/官常典/第710卷 > 王经

按《魏志高贵乡公本纪》：甘露五年五月己丑，高贵乡
公卒，年二十。皇太后令曰：“尚书王经凶逆无状，其收经及家属皆诣廷尉。”按《夏侯尚传》：清河王经与许
允俱称冀州名士，甘露中为尚书，坐高贵乡公事诛，
始经为郡守。经母谓经曰：“‘汝田家子，今仕至二千石，
物太过不祥，可以止矣’。经不能从，历二州刺史、司隶
校”尉，终以致败。

按《汉晋春秋》，帝见威权日去，不胜其忿，乃召侍中王
沈，尚书王经，散骑常侍王业谓曰：“司马昭之心，路人
所知也。吾不能坐受废辱，今日当与卿自出讨之。”王
经曰：“昔鲁昭公不忍季氏，败走失国，为天下笑。今权
在其门，为日久矣，朝廷四方皆为之致死，不顾逆顺
之理，非一日也。且宿卫空阙，兵甲寡弱，陛下何所资
用，而一旦如此，无乃欲除疾而更深之邪！祸殆不测，
宜见重详。”帝乃出怀中版令投地曰：“行之决矣。正使
死，何所惧，况不必死邪！”于是入白太后。沈业奔走，告
文王，文王为之备。帝遂率僮仆数百，鼓噪而出。文王
弟屯骑校尉伷入，遇帝于东止车门，左右呵之，伷众
奔走。中护军贾充又逆帝，战于南阙下，帝自用剑，众
欲退。太子舍人成济问充曰：“事急矣，当云何？”充曰：“畜
养汝等，正谓今日。今日之事，无所问也。”济即前刺帝，
刃出于背。文王闻，大惊，自投于地，曰：“天下其谓我何！”
太傅孚奔往，枕帝股而哭，哀甚，曰：“杀陛下者，臣之罪
也！”〈又〉经被收辞母，母颜色不变，笑而应曰：“人谁不死？
往所以不止汝者，恐不得其所也。以此并命，何恨之
有哉！”晋武帝太始元年，诏曰：“故尚书王经，虽身陷法
辟，然守志可嘉。门户堙没，意常愍之。其赐经孙为郎
中。”

按《世语》，经字彦伟，初为江夏太守。大将军曹爽附绢
二十匹，令交市于吴。经不发书，弃官归母。问归状，经
以实对。母以经典兵马而擅去对送，吏杖经五十，爽
闻，不复罪。经为司隶校尉，辟河内向雄为都官从事。
王业之出，不申经，竟以及难。经刑于东市。雄哭之，感
动一市，刑及经母，雍州故吏皇甫安以家财收葬焉。